Safia El Aaddam

Safia El Aaddam (Tarragona, 1995eko uztailaren 17a) kataluniar filologoa, idazlea eta arrazakeriaren aurkako aktibista eta amazigh-a da. Sare sozialetan hijadeinmigrantes ezizenarekin egin da ezaguna. Bi liburu kaleratu ditu: Hija de inmigrantes (2022) eleberria eta España ¿racista? (2024) saiakera.

 Bizitza 
Tarragonan jaio zen, 1995ean. Gurasoak Marokotik Kataluniara emigratu zuten laurogeiko hamarkadan. Filologia arabiarra eta hebrearra ikasi zituen Bartzelonako Unibertsitatean. Horrez gain, Esku-hartze Sozialean eta Haur eta Nerabeen Arretan masterra egin du eta gizarte-hezitzaile gisa jarduten du gazte migratzaileekin.

 Ibilbidea 
Espainiar estatuan jaio eta bi hamarkada baino gehiagoz bertan bizi arren, ez zuen espainiar nazionalitatea lortu 27 urte bete arte. Horrek pertsona migratzaileen seme-alabek pairatzen duten diskriminazioa eta arrazakeria salatzera eraman du. Ezizena, "hijadeinmigrantes", daraman blogean eta sare sozialetan aritzen da eta bere lehenengo liburuak izen bera darama.

Solidaritate-ekimenak bultzatu ditu espainiar nazionalitate aitortua duten pertsonen eta nazionalitate aitortua ez duten pertsonen artean, besteak beste, hauteskundeetan botoa lagatzeko, atzerritartasuneko hitzorduak lortzen laguntzeko edota, pandemia garaian, erosketak egin ezin zituztenak laguntzeko. Halaber, arrazakeriarekin lotutako hainbat gairi buruzko artikuluak idatzi ditu Catalunya Plural eta IDEES aldizkarietan.

 Lanak 
Hija de inmigrantes (2022) izan zen bere lehenengo eleberria, fikziozko kontakizun autobiografikoa, hiru belaunaldiren esperientziak jorratzen dituena. Emigratzen duten familien dolua eta nostalgia, beren haurrei etorkizun hobe bat emateko amets eta itxaropenak irudikatzen dira, baita belaunaldi batzuen eta besteen arteko talkak eta ingurune baztertzaileak eskaintzen dituen aukera errealak eta osasun mentalean duen eragina ere.

2024an España ¿racista? argitaratu zuen. Arrazakeria sistemikoaren sustraietan sakontzen du, eta segurtasuneko espazioak izan beharko luketenak (eskolak, osasun-zentroak edo gizarte-zerbitzuak) kolektibo ahulen etsai handiak direla azaltzen du.

 Sariak eta aitortzak 

 2022an, Mujer Hoy aldizkariak arlo guztietako talentu gazteen selekzioa zen Generación Next deiturikoaren 50 emakumeetako bat zela aitortu zuen.

 Erreferentziak 

 Ikusi, gainera 

 Islamofobia
 Intersekzionalitatea

 Kanpo estekak 

 hijadeimigrantes (blog-a)
 Buenismo Bien | 5x37 | Safia El Aaddam

Kategoria:Kataluniako aktibistak
Kategoria:Arrazismoaren aurkako ekintzaileak
Kategoria:Emakume aktibistak
Kategoria:Amazigak
Kategoria:Kataluniako idazleak
Kategoria:Emakume idazleak
Kategoria:XXI. mendeko idazleak
Kategoria:Espainiako filologoak
Kategoria:Tarragonarrak